**СЪОБЩЕНИЕ**

**относно условията за получаване на подкрепа от Българската национална телевизия**

**по смисъла на чл.28, ал.1, т.3 от Закона за филмовата индустрия**

Във връзка с промените в Закона за филмовата индустрия, обнародвани ДВ, бр. 18 от 2021 г. с цел устойчиво нарастване на производството на български филми и на филми с българско участие чрез държавно подпомагане, филмови проекти (сериали) могат да заявяват желание за предварителна подкрепа от БНТ, да бъдат произведени при условията на копродукция, при посочените по-долу условия.

БНТ може да се ангажира с писмо за намерение при условие, че темата на съответния проeкт за филм, респ. сериал отговаря на програмната необходимост и е в съответствие с критериите на Правилника за продуциране и копродуцирана на филми в БНТ за идеен проект, а именно:

* Оригиналност на идеята, ярък авторски поглед към темата, яснота на художественото послание;
* Наличие на обществен интерес към избрания сюжет;
* Ясно определена жанрова насоченост;
* достоверност и експресивност на художествените образи (ако е представена характеристика на основните персонажи);
* Потенциал на сюжетната линия за развитие на сценария атрактивност на фабулата, елементи на изненада и обрати в развитието на сюжета;
* Значимост за българската национална култура и филмово изкуство, утвърждаване на граждански позиции и национални традиции;
* Изпълнение на обществени функции на бъдещия филм – информационна, образователна, културна и/или развлекателна стойност;
* За сериали – епизодите по продължиленост да отговарят на телевизионните формати на БНТ.

За формиране на преценка продуцентите заедно със заявлението до БНТ е необходимо да представят следните документи:

* Анотация и синопсис на филмовия проект;
* Кратка продуцентска експликация;
* Кратко представяне на основния авторски екип.

Филмовите проекти, предварително подкрепени от БНТ и придобили право да бъдат финансирани с държавна помощ от Изпълнителна агенция „Национален филмов център“, подлежат на допълнителна оценка от Художествен съвет за кино на БНТ, в съответствие с конкурсния принцип за селекция на телевизионни филмови проекти на Правилника за реда и условията на продуциране и копродуциране на филми в БНТ. За целта БНТ ще обявява отделна позиция за такива проекти, в редовна или извънредна сесия за копродукции. С оглед на това, че е предвидено конкурсните сесии в ИА „Национален филмов център“ да се провеждат два пъти годишно, БНТ ще обявява конкурсна сесия след като има резултат от сесията за държавно подпомагане на филмови проекти при условията на чл.28, ал.1, т.3 от Закона за филмовата индустрия.